Symbol rozcestia O iných významoch výrazu *Tomáš Gábriš* pozri *Tomáš Gábriš (rozlišovacia stránka)*.

prof. JUDr. PhDr. **Tomáš Gábriš**, PhD. LL.M. MA (\* 28. marec 1981, Nové Zámky) je slovenský advokát, právny historik, teoretik a metodológ práva, vysokoškolský pedagóg.

V súčasnosti pôsobí ako vedúci Katedry dejín práva a profesor na Katedre teórie práva a ústavného práva na Právnickej fakulte Trnavskej univerzity. V rokoch 2007 – 2019 pôsobil ako pedagóg na Právnickej fakulte Univerzity Komenského.

Životopis
---------

Narodil sa v roku 1981 v Nových Zámkoch.

V roku 2004 absolvoval štúdium na Právnickej fakulte UK. Súčasne študoval históriu na Filozofickej fakulte UK, ktorú úspešne dokončil v roku 2006. V roku 2005 absolvoval rigoróznu skúšku a získal titul doktor práv (JUDr.). V roku 2007 získal titul PhD. v odbore dejiny štátu a práva. V tomto roku začal pôsobiť na Katedre právnych dejín a právnej komparatistiky Právnickej fakulty UK. V rokoch 2006 až 2007 absolvoval štúdium na Stredoeurópskej univerzite v Budapešti v oblasti stredovekých štúdii, po ktorom získal titul MA. Od roku 2007 pôsobil dva roky aj na Právnickej fakulte TU ako odborný asistent.

V rokoch 2008 až 2010 bol advokátskym koncipientom, následne sa stal advokátom. Potom v rokoch 2009 až 2010 získal v Holandsku právnický titul master of Laws (LL.M.) na Tilburskej univerzite. V roku 2010 získal na Právnickej fakulte TU ďalší titul PhD. tento raz v odbore pracovné právo. O rok neskôr získal na Filozofickej fakulte UK v odbore slovenské dejiny tretí titul PhD. V roku 2013 habilitoval na docenta v odbore teória a dejiny štátu a práva. V roku 2016 začal štúdium filozofie na Filozofickej fakulte TU. Medzi tým absolvoval viacero kratších pobytov a prednášok na univerzitách v Európe a Severnej Amerike.

V decembri 2017 ho prezident Andrej Kiska vymenoval za profesora v odbore teória a dejiny štátu a práva.

Od júna 2017 do marca 2019 pôsobil ako vedúci Katedry teórie práva a sociálnych vied Právnickej fakulty UK. V októbri 2018 kandidoval na pozíciu dekana Právnickej fakulty UK, avšak v pomere hlasov 6:21 bol zvolený predchádzajúci dekanEduard Burda.

Od roku 2019 znovu pôsobí na Právnickej fakulte TU. V súčasnosti (2023) je vedúcim Katedry dejín práva a profesorom na Katedre teórie práva a ústavného práva. V roku 2023 mu bola rektorom univerzity odovzdaná Cena Antona Hajduka za vynikajúce výsledky v tvorivej činnosti.

Pôsobí tiež ako slovenský národný spravodajca pri vypracúvaní analýz z oblasti práva moderných technológií pre potreby Európskej komisie. Je členom Legislatívno-právnej komisie Slovenského olympijského a športového výboru, zastáva viaceré pozície v športových organizáciách. Je tiež členom Slovenskej spoločnosti pre medzinárodné právo a Slovenskej historickej spoločnosti. Pôsobí v rámci redakčných rád viacerých právnických periodík.

Pôsobí tiež ako advokát. V Bratislave má advokátsku kanceláriu *Attorneity Legal*. Je členom VIII. disciplinárneho senátu Slovenskej advokátskej komory.

Oblasť záujmu a výskumu
-----------------------

Zameriava sa najmä na dejiny práva a právneho myslenia, metodológiu práva a právnej vedy, s čím úzko súvisí aj jeho záujem o všeobecnú teóriu práva a právnu filozofiu. Okrem toho sa venuje právu moderných technológií a športovému právu. Je autorom desiatich vedeckých a odborných monografií. Spolupracoval tiež na tvorbe desiatich učebníc. Celkovo je autorom viac ako 300 publikácií, s viac ako 500 ohlasmi.

Publikačná činnosť
------------------

* T. Gábriš, A. Švecová *Dejiny štátu, správy a súdnictva na Slovensku*, Aleš Čeněk, 2009, ISBN 9788073801618
* T. Gábriš *Športové právo*, Eurokódex, 2011, ISBN 9788089447527
* L. Vojáček, J. Kolárik, T. Gábriš *Československé právne dejiny*, Eurokódex, 2013, ISBN 9788089447992
* T. Gábriš *Dočasné súdne pravidlá Judexkuriálnej konferencie z roku 1861*, Iura Edition, 2014, ISBN 9788080786014
* T. Gábriš *Najstaršie právo na Slovensku?*, Wolters Kluwer, 2016, ISBN 9788081685071
* J. Beňa, T. Gábriš *Dejiny práva na území Slovenska I. (do roku 1918)*, Edícia učebnice právnickej fakulty, 2016, ISBN 978-80-7160-391-7
* L. Vojáček, T. Gábriš *Pramene k právnym dejinám Slovenska II.*, Heuréka, 2017, ISBN 9788081730375

Referencie
----------

1. 1 2 3 4 5  GÁBRIŠ, Tomáš. *Profesijný životopis* [online]. Bratislava: Právnická fakulta Univerzity Komenského v Bratislave, [cit. 2023-03-29]. Dostupné online.
2. ↑   *Členovia Katedry dejín práva* [online]. Trnava: Právnická fakulta Trnavskej univerzity v Trnave, [cit. 2019-09-20]. Dostupné online.
3. 1 2 3 4 5 6   *Tomáš Gábriš. Životopis*. Trnava : Právnická fakulta Trnavskej univerzity v Trnave. Dostupné online.
4. ↑   *Prezident Kiska vymenoval nových profesorov, apeloval na kvalitu školstva* [online]. Webnoviny, 2017-12-04, [cit. 2017-12-15]. Dostupné online.
5. ↑   *Výsledok volieb kandidáta na dekana PraF UK* [online]. Bratislava: Právnická fakulta Univerzity Komenského v Bratislave, [cit. 2019-02-19]. Dostupné online.
6. 1 2 3   *Výnimočne tvoriví. Piati profesori získali Cenu Antona Hajduka* [online]. Trnava: Trnavská univerzita v Trnave, [cit. 2023-03-29]. Dostupné online.
7. ↑  GÁBRIŠ, Tomáš. *Attorneity Legal : O nás* [online]. Bratislava: Attorneity Legal, [cit. 2023-03-29]. Dostupné online.

Autoritné údaje: * GND: 1173014683
* ISNI: 0000 0000 6105 533X
* LCCN: n2012025634
* NK ČR: jx20090514002
* VIAF: 88562984
* WorldCat: lccn-n2012025634